Finanstilsynet (Norge)

Finanstilsynet (endret navn fra Kredittilsynet 21. desember 2009) er en norsk statlig etat som fører tilsyn med foretak og markeder for å bidra til finansiell stabilitet og velfungerende markeder. Finanstilsynet er et selvstendig myndighetsorgan som arbeider med utgangspunkt i lover og vedtak fra Stortinget. 

Finanstilsynet deltar i et internasjonalt samarbeid. Dette er viktig for å kunne føre et relevant og effektivt tilsyn med en stadig mer integrert finanssektor.

Finanstilsynet fører tilsyn med konsesjonspliktige foretak, som omfatter banker, finansieringsforetak, kredittforetak, sparebank- og finansstiftelser, gjeldsinformasjonsforetak, betalingsforetak, e-pengeforetak, opplysingsfullmektiger, forsikringsselskaper, forsikringsformidlere, pensjonskasser, markedsoperatører inkludert børser, sentrale motparter, verdipapirsentraler, verdipapirforetak, forvaltningsselskaper for verdipapirfond, forvaltere av alternative investeringsfond, statsautoriserte revisorer og revisjonsforetak, statsautoriserte regnskapsførere og regnskapsforetak, eiendomsmeglere og eiendomsmeglingsforetak, inkassoforetak og administratorer av finansielle referanseverdier.

Andre tilsynsoppgaver er krisehåndteringsmyndighet, makrotilsyn og -regulering, kontroll med prospekter – omsettelige verdipapirer og finansiell rapportering fra noterte foretak, tilsyn med handel og markedsatferd i verdipapirmarkedet, ulike sider ved derivatmarkedet, låneformidlingsforetak, IKT og betalingstjenester og finansiell infrastruktur, etterlevelse av hvitvaskingsregelverket for blant annet tilbydere av virksomhetstjenester og vekslings- og oppbevaringstjenester for virtuell valuta, i tillegg til foretak under tilsyn.

Per Mathis Kongsrud er finanstilsynsdirektør. Han ble oppnevnt i statsråd i april 2023 og tiltrådte stillingen i august samme år. Morten Baltzersen var finanstilsynsdirektør fra august 2011 til august 2023. Bjørn Skogstad Aamo var kredittilsynsdirektør /  finanstilsynsdirektør fra 1993 til våren 2011. 

 Organisasjon 
Finanstilsynsdirektøren har det overordnede ansvaret for virksomheten til Finanstilsynet. I tillegg har Finanstilsynet et styre som behandler og avgjør enkeltsaker på tilsynsområdene. Finanstilsynsdirektøren blir tilsatt av Finansdepartementet på åremål for en periode på seks år. Åremålet kan bli gjentatt for ytterligere én periode på inntil seks år. Den daglige ledelsen blir utøvd av en ledergruppe, som foruten finanstilsynsdirektøren består av direktørene for de fire tilsynsavdelingene, den juridiske direktøren, direktøren for virksomhetsstyring og kommunikasjonsdirektøren.

Styret til Finanstilsynet har sju medlemmer. Medlemmene blir oppnevnt av Finansdepartementet for en periode på inntil fire år. Medlemmene kan bli oppnevnt på nytt for en samlet periode på inntil tolv år. Finansdepartementet utpeker styrelederen og nestlederen. 

Da den nye finanstilsynsloven trådte i kraft 1. april 2025, ble funksjonen til styret endret fra å ha det overordnede ansvaret for hele virksomheten til Finanstilsynet til å være et styre som behandler og avgjør enkeltsaker på tilsynsområdene. Finn Arnesen ble gjenoppnevnt som styreleder 11. mars 2022, og han fortsetter som leder for det nye styret.

 Se også 
 Finanstilsynsklagenemnda

 Referanser 

 Eksterne lenker 


Kategori:Norske direktorat
Kategori:Norges økonomi
Kategori:Finanstilsyn
Kategori:Etableringer i 1986